### INFORMATION



### *Juni 2015*

### http://www.anawalls.com/images/vector/beach-sun-sea-sand.jpg

***Sommerferie***

Ferien nærmer sig med hastige skridt. Det har været et spændende og meget travlt år for alle jer lærere på skolerne. Vi har haft Fælles Forståelse evalueret flere gange, og vi vil i det kommende skoleår fortsat have fokus på, om arbejdsopgaverne kan ligge inden for rammerne af vores fælles papir. Mere end 50 kommuner i landet har nu et forståelsespapir eller en aftale, og vi forventer at flere kommer til i de kommende måneder. Det er en positiv udvikling.

***DLF-Centralt***

**Lejrskolesagen**: Der er faldet afgørelse i sagen vedr. aflønning i forbindelse med lejrskoler. Sagens omdrejningspunkt var, om lærerne havde fri i de 10 timer, som de ikke bliver aflønnet under en lejrskole. Desværre tabte vi sagen. KL fik medhold i, at lærerne skal udføre tilsyn, og andet i de resterende 10 timer af et lejrskoledøgn. Vi har gennem aftaler omkring vores Fælles Forståelse holdt os til den gamle aftale om 14 timers aflønning under lejrskoleophold. Dette er sket i fuld overensstemmelse med den centrale del af DLF. Sagen som DLF har kørt, har været rettet mod kommuner, der ikke er indgået i et samarbejde med den lokale kreds, og derfor ikke har de sikringer mod det grænseløse arbejde, som vi har forsøgt opdæmmet gennem den Fælles Forståelse.

**Sag om Bilag 1.1:** Næppe var blækket tørt på resultatet fra OK-15, førend man fra DLF’s side planlægger en sag ved arbejdsretten grundet nogle kommuners tolkning af det bilag, der i OK-15 forliget omtales som Bilag 1.1. Sagen drejer sig om hvorvidt opgaver i opgaveoversigten skal anføres med timer.

 I Bilag 1.1 står der, at leder og medarbejder har en drøftelse hvori der ”*indgår en drøftelse af det forventede tidsforbrug til forberedelsen og de øvrige opgaver*”.

Det er for os helt absurd, at KL nu skriver ud til kommunerne: ”*I dialogen mellem leder og lærer afstemmes forventninger til, om de samlede opgaver kan nås inden for arbejdstiden. Det er opgaven, der er i fokus – ikke tiden*”, når der i de aftalte initiativer direkte står, at i drøftelserne af opgaveoversigten. Danmarks Lærerforening overvejer nu hvordan vi kan føre en sag mod KL.

Lokalt i Furesø skulle der ikke forekomme opgaveoversigter uden tidsangivelser. Husk at I altid kan kontakte jeres TR, hvis I har spørgsmål til jeres opgaveoversigt.

***Budgetsituationen i Furesø***

Budgettet i Furesø er desværre presset grundet stigende udgifter på flere af kommunens konti. Derfor har man fra ledelsens side været nødt til at foretage korrektioner allerede i dette års budget. Konkret betyder det, at der sker en opbremsning i alle anlægsopgaver, der ikke er kontrakt på. For rådhuset gælder, at alle gen- og nyansættelser skal godkendes af kommunaldirektøren. Dette sker for at sikre en opbremsning af udgifterne i indeværende budgetår.

Den pressede økonomi kommer selvfølgelig til at påvirke de kommende budgetforhandlinger for budget 2016. Vi håber selvfølgelig på, at skolerne kan undgå de værste nedskæringer, men der skal under alle omstændigheder kigges godt og grundigt på skolernes serviceniveau, således at man eventuelt kan skære unødvendige opgaver væk.

***Mærsk projekt i Furesø***

I dette skoleår har enkelte årgange på enkelte skoler deltaget i et pilotprojekt omkring IT i undervisningen, finansieret af midler fra Mærsk Fonden. Projektet sker i samarbejde med Egedal og Ballerup Kommune. Furesø Lærekreds har været repræsenteret i arbejdsgruppen omkring projektet i samarbejde med skoleledere og skolechef. I det kommende skoleår bliver flere skoler og årgange tilbudt et forløb med en mentor og vejledning omkring et undervisningsforløb. De første tilbagemeldinger fra skolerne, der har deltaget, har været positive.

***Lærere der går på pension***

1.7. Annette Spangenberg, Søndersøskolen

 Bjørn Brendstrup, Søndersøskolen

 Bjørn Strange, Uddannelsesklassen

1.9. Ketty Thorn, Hareskov Skole

 Jette Møller, Stavnsholtskolen

 Steen Zilmer Pedersen, Stavnsholtskolen

***God Ferie***

Vi håber alle får en dejlig sommerferie. I har så sandelig fortjent den efter et hæsblæsende år ude på skolerne.

Kredskontoret vil ikke være bemandet i ferien, men i tilfælde af akutte problemer kan vi kontaktes på telefon eller mail. Adresse og nummer kan du se på vores hjemmeside [www.furesoelaererkreds.dk](http://www.furesoelaererkreds.dk)

Vi vil besvare henvendelser den førstkommende hverdag.

Pas godt på jer selv, og så glæder vi os til at kæmpe videre for bedre arbejdsvilkår for lærerne i Danmark, og lokalt i Furesø

På vegne af kredsstyrelsen

Morten Krarup